**ULTIMA VALE**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ULTIMA VALE

Ninge. Afară? Din mine afară!

În mine sunt cioburi tăioase de ghiaţă.

E-atata tristeţe în punctul de viaţă

În care tot ninge în ritm de fanfară!

Şi-mi cade pe pleoape o brumă măruntă.

Îmi arde privirea şi simt cum mă sting.

Din mine spre noapte, cu fulgi mari tot ning.

Iar fiece fulg e o stingere cruntă.

E greu să te simţi la un capăt de drum

Din care nu vezi nici nadir nici apus.

Cuvintele toate s-au spus şi s-au dus.

În urmă-le nu e decât ghiaţă şi scrum!

Închide-mă noapte în zgomotul tău.

Închide-mi în urmă cărarea spre vis.

Coboară-mă iute în recele abis

În care mă pierd precum ultimul râu.

E noapte şi totul în jurul meu ninge.

E timpul ca însumi în noapte să ning.

Hai! Stinge-te lampă căci vreau să mă sting.

Ce rost să mai ard dacă frigul mă-nvinge!

Topeşte-mă iute în palmele tale.

Şi bea picătura. E ultimul ceas!

A fost. Însă iată, nimic n-a rămas!

Adio, iubito. E ultima vale!